**Între pereţii aceluiaşi gând**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea în marea ei tergiversare

n-a reuşit să negocieze

migrarea lunii către altă planetă

cum ar fi vrut luceafărul.

Întunericul ei a devenit maliţios

şi s-a şters pe frunte cu câteva stele,

urmează să se crape de ziuă

şi să se retragă ruşinat.

În orele ei de somn declarat

se-ntâmplă să fim împreună

între pereţii aceluiaşi gând

şi nu ne vedem în oglindă,

În noi clipele se descompun,

trec mai repede decât dorim.

Abia dimineaţa văd în somnul ei

îngerul culcat pe pajiştea verde

care nu mă iartă şi-n vise colorate

absoarbe lumina albă sub piele.

Cuvintele mele îmbătrânesc nevorbite,

alunecă şoptite peste trupul ei

ca o boare de primăvară caldă

dintr-o singurătate uitată departe.